KIRJALLINEN KYSYMYS E-0783/02 esittäjä(t): Brice Hortefeux (PPE-DE) komissiolle. Energiansaanti.



Virallinen lehti nro 205 E , 29/08/2002 s. 0215 - 0215



KIRJALLINEN KYSYMYS E-0783/02 esittäjä(t): Brice Hortefeux (PPE-DE) komissiolle (20. maaliskuuta 2002) Aihe: Energiansaanti Euroopan yhteisöä kohtasivat 1970-luvulla energian hintojen nousu, Lähi-idän kriisit ja öljydollarin pahentama inflaatio. Samanlainen tilanne voi olla jälleen edessä ja lähialueiden tilanteen vuoksi vielä vakavampana. Komissio arvelee, että 20 tai 30 vuoden kuluttua unioni joutuu tuomaan 90 prosenttia tarvitsemastaan öljystä. Maakaasun vastaavaksi määräksi komissio arvioi 70 prosenttia ja kivihiilen vastaavaksi määräksi lähes sata prosenttia. Suurin osa unioniin tuotavasta energiasta on peräisin poliittisesti epävakailta alueilta. Länsi-Euroopasta on tullut yksi maailman tasapainoisimmista ja rauhallisimmista alueista, mutta sen ulkopuolella vallitsevan epävakauden seuraukset voivat koskettaa sitäkin. Komission vihreässä kirjassa Energiahuoltostrategia Euroopalle esitetään yleiskatsaus niihin asioihin, jotka vaikuttavat energian toimitusvarmuuteen talousjärjestelmissä, jotka ovat tulevaisuudessa yhä suuremmassa määrin toisistaan riippuvaisia. Käsitelty ajanjakso (vuoteen 2030 asti) on kuitenkin liian lyhyt, ja olisi ollut parempi käsitellä vuonna 2050 odotettavissa olevaa tilannetta. Ottaen huomioon myös 11. syyskuuta 2001 tehdyt terrori-iskut, miten komissio aikoo jatkossa menetellä energiansaantia koskevassa asiassa, millaisten konkreettisten keinojen avulla, millä aikavälillä ja minkälaisin kustannuksin Euroopan unioni voisi monipuolistaa energialähteitään ja edistää uusien energiamuotojen käyttöä? Loyola de Palacion komission puolesta antama vastaus (22. huhtikuuta 2002) Energiahuoltostrategiaa koskeva komission vihreä kirja(1) käynnisti niin Euroopassa kuin sen rajojen ulkopuolellakin 15 kuukautta kestäneen ennennäkemättömän keskustelun energiahuollon tulevaisuudesta ja energiahuoltopolitiikasta. Keskustelun keskeisenä teemana ovat olleet riskit, jotka johtuvat EU:n riippuvuudesta tuontienergiasta. Komissio laatii parhaillaan säädöksiä, joilla voidaan auttaa EU:ta selviytymään energiahuollon tulevaisuuden haasteista. Esimerkkeinä tällaisesta säädöstyöstä voidaan mainita esimerkiksi seuraavat: ehdotukset sisämarkkinadirektiivien tarkistamisesta(2), sähköntuotannon edistämisestä uusiutuvista energialähteistä tuotetun sähkön sisämarkkinoilla 27. syyskuuta 2001 annettu Euroopan parlamentin ja neuvoston direktiivi 2001/77/EY(3), vaihtoehtoisia tieliikenteen polttoaineita koskeva ehdotuspaketti(4), rakennusten energiatehokkuutta koskeva direktiiviehdotus(5), kivihiiliteollisuuden valtiontukea koskeva asetusehdotus(6), strateginen kumppanuus Venäjän kanssa, kuudes tutkimuksen ja teknologisen kehittämisen puiteohjelma ja energiainfrastuktuuria koskeva tiedonanto(7). Laadintavaiheessa on uusia ehdotuksia, jotka koskevat energiatehokkuuden ja varmuusvarastojen parantamista tai joissa tarkastellaan ydinenergiatuotannon asemaa tulevaisuudessa. Komissio aikoo esittää Eurooppa-neuvostolle Sevillassa (21.22. kesäkuuta 2002) yhteenvetokertomuksen vihreästä kirjasta käydystä keskustelusta ja tulevista toimenpiteistä. (1) KOM(2000) 769 lopullinen. (2) KOM(2001) 125 lopullinen. (3) EYVL L 283, 27.10.2001. (4) KOM(2001) 547 lopullinen. (5) KOM(2001) 226 lopullinen. (6) KOM(2001) 423 lopullinen. (7) KOM(2001) 775 lopullinen.